Ühisettepanek: NÕUKOGU MÄÄRUS, millega muudetakse nõukogu määrust (EL) nr 442/2011 piiravate meetmete kohta seoses olukorraga Süürias /* KOM/2011/0590 lõplik - 2011/0251 (NLE) */





SELETUSKIRI – 9. mail 2011 võttis nõukogu vastu määruse (EL) nr 442/2011 piiravate meetmete kohta seoses olukorraga Süürias. – 2. septembril 2011 muutis nõukogu määrust (EL) nr 442/2011, et laiendada Süüria-vastaseid meetmeid, laiendades muu hulgas nimekirja kandmise kriteeriume ja keelates Süüriast toornafta ostmise, importimise või vedamise. – Lisaks sellele saavutati nõukogus poliitiline kokkulepe täiendavate meetmete vastuvõtmise kohta, täpsemalt toornafta sektorisse investeerimise keelamise ja nimekirjade täiendamise kohta. – Samuti otsustas nõukogu keelata Süüria pangatähtede tarnimise Süüria Keskpanka ning kohandada sätteid, mis käsitlevad majandustegevuses osalejate kaitset sanktsioonide rakendamisega seotud süüdistuste vastu. Nõukogu otsustas ka külmutada teatavad Süüria finantsvarad, tagades samas, et see ei takista seaduslike tehingute tegemist Süüriaga. – Kõnealused meetmed kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja ELi tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt. 2011/0251 (NLE) Ühisettepanek: NÕUKOGU MÄÄRUS, millega muudetakse nõukogu määrust (EL) nr 442/2011 piiravate meetmete kohta seoses olukorraga Süürias EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu otsust 2011/273/ÜVJP Süüria vastu suunatud piiravate meetmete kohta[1], võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1) 9. mail 2011 võttis nõukogu vastu määruse (EL) nr 442/2011[2] piiravate meetmete kohta seoses olukorraga Süürias. (2) 2. septembri 2011. aasta määrusega (EL) nr 878/2011[3] muutis nõukogu määrust (EL) nr 442/2011, et laiendada Süüria-vastaseid meetmeid, laiendades muu hulgas nimekirja kandmise kriteeriume ja keelates Süüriast toornafta ostmise, importimise või vedamise. (3) Nõukogu [ ] septembri 2011. aasta otsusega 2011/…/ÜVJP kiitis nõukogu heaks täiendavate meetmete võtmise, täpsemalt toornafta sektorisse investeerimise keelamise, nimekirjade täiendamise, Süüria Keskpanka Süüria pangatähtede ja müntide tarnimise keelamise ning teatavate väljaspool Süüriat asuvate Süüria finantsvarade külmutamise ja selliste sätete kohandamise, mis käsitlevad majandustegevuses osalejate kaitset sanktsioonide rakendamisega seotud süüdistuste vastu. (4) Kõnealused meetmed kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja ELi tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt. (5) Käesolevas määruses sätestatud meetmete tõhususe tagamiseks peab käesolev määrus jõustuma viivitamata, ON VASTU VÕTNUD KÄESOLEVA MÄÄRUSE: Artikkel 1 Määrust (EL) nr 442/2011 muudetakse järgmiselt: (1) Artiklisse 1 lisatakse järgmine punkt: „(j) „Süüria isik, üksus või asutus” – (i) Süüria riik või Süüria ametiasutus; (ii) iga füüsiline või juriidiline isik, kes asub Süürias või kelle elukoht või peamine tegevuskoht on Süürias; (iii) iga juriidiline isik, üksus või asutus, mille registrijärgne asukoht on Süürias; (iv) iga selline juriidiline isik, üksus või asutus Süürias või väljaspool Süüriat, mis kuulub eespool nimetatud isikule või asutusele või mille tegevust kontrollivad eespool nimetatud isik või asutus kas otse või kaudselt;” (2) Lisatakse artikkel 2a järgmises sõnastuses: „Artikkel 2a Keelatud on ELis trükitud või vermitud uute Süüria vääringus pangatähtede ja müntide müümine, tarnimine, üleandmine või eksportimine otse või kaudselt Süüria Keskpanka.” (3) Lisatakse artikkel 3c järgmises sõnastuses: „Artikkel 3c 1. Keelatakse järgmine tegevus: (a) mis tahes rahalise laenu või krediidi andmine lõikes 2 osutatud Süüria füüsilisele või juriidilisele isikule, üksusele või asutusele; (b) osaluse omandamine või suurendamine lõikes 2 osutatud Süüria isikus, üksuses või asutuses; (c) mis tahes ühisettevõtte loomine lõikes 2 osutatud Süüria füüsilise või juriidilise isiku, üksuse või asutusega; (d) osalemine teadlikult ja tahtlikult tegevuses, mille eesmärk või tagajärg on kõrvalehoidmine punktides a, b ja c osutatud keeldudest. 2. Lõikes 1 osutatud keelde kohaldatakse iga Süüria füüsilise või juriidilise isiku, üksuse või asutuse suhtes, kes tegeleb toornafta leiukohtade uurimise, toornafta tootmise või rafineerimisega. 3. Lõikes 2 kasutatakse järgmisi mõisteid: (a) „toornafta leiukohtade uurimine” hõlmab toornafta leiukohtade uurimist, geoloogilist luuret ja haldamist, samuti selliste leiukohtadega seotud geoloogiliste teenuste osutamist; (b) „toornafta rafineerimine” tähendab nafta eeltöötlemist, töötlemist või ettevalmistamist kütuste lõplikuks müügiks.” 4. Lõikes 1 sõnastatud keelud: (a) ei piira enne […/…/… ] sõlmitud lepingutest ja kokkulepetest tulenevate kohustuste täitmist; (b) ei piira osaluse suurendamist, kui asjaomane suurendamine on enne […/…/… ] sõlmitud kokkuleppest tulenev kohustus.” 5. Lisatakse artikkel 4a järgmises sõnastuses: „Artikkel 4a Kõik rahalised vahendid ja majandusressursid, mida omavad või kontrollivad IIa lisas loetletud isikud, üksused või asutused ja mis asuvad [.../ … / 2011] väljaspool Süüriat, külmutatakse.” 6. Artikkel 10a asendatakse järgmisega: „Artikkel 10a Süüria valitsusele, selle avalik-õiguslikule asutusele, ettevõttele ja ametkonnale või sellisele isikule või üksusele, kes esitab nõude Süüria valitsuse nimel või kasuks, ei anta hüvitist ega hüvitata muud sellist liiki nõuet nagu näiteks nõue tasaarvestamise kohta, kahjuhüvitusnõue, trahvinõue või nõue tagatise kohta, nõue, mille eesmärk on võlakirja, finantstagatise või vastutagatise pikendamine või väljamaksmine, kaasa arvatud akreditiivist või muust samalaadsest vahendist tulenev nõue, kui nõue on seotud lepingu või tehinguga, mille täitmist on otse või kaudselt, tervikuna või osaliselt mõjutanud käesolevas määruses käsitletavad meetmed.” Artikkel 2 Määruse (EL) nr 442/2011 II lisa muudetakse vastavalt käesoleva määruse I lisale. Artikkel 3 Käesoleva määruse II lisa lisatakse määrusele (EL) nr 442/2011 lisana IIa. Artikkel 4 Määruse (EL) nr 442/2011 IV lisa asendatakse käesoleva määruse II lisaga. Artikkel 5 Käesolev määrus jõustub Euroopa Liidu Teatajas avaldamise päeval. Käesolev määrus on tervikuna siduv ja vahetult kohaldatav kõikides liikmesriikides. Brüssel, [...] Nõukogu nimel eesistuja […] I LISA Määruse (EL) nr 442/2011 II lisasse lisatakse järgmised kanded: „[nõukogu esitatavad täiendavad kanded]” II LISA „LISA IIa Artiklis 4a osutatud füüsiliste ja juriidiliste isikute, üksuste ja asutuste loetelu [nõukogu esitatavad kanded]]” III LISA „IV LISA Naftasaaduste loetelu HS-kood Kirjeldus 2709 00 Naftast ja bituminoossetest mineraalidest saadud toorõlid: 2710 Naftaõlid ja bituminoossetest mineraalidest saadud õlid, v.a toorõlid: mujal nimetamata preparaadid, mis sisaldavad põhikomponendina 70 % massist ja rohkem naftaõlisid või bituminoossetest mineraalidest saadud õlisid, mis on nende preparaatide põhikoostisosadeks; õlijäätmed: 2712 Vaseliin; parafiin, mikrokristalne naftavaha, toorparafiin, osokeriit, ligniidivaha, turbavaha, muud mineraalsed vahad jms sünteesil või muudel menetlustel saadud tooted, värvitud või värvimata: 2713 Naftakoks, naftabituumen jm nafta- või bituminoossetest mineraalidest saadud õlide tootmisjäägid: 2714 Looduslik bituumen ja asfalt; bituumenkilt, põlevkivi ja õliliivad; asfaltiidid ja asfaltkivimid: 2715 00 00 Bituumenisegud loodusliku asfaldi või bituumeni, naftabituumeni, mineraaltõrva või sellest saadud pigi baasil (nt bituumenmastiks, vedeldatud bituumen)” [1] ELT L 121, 10.5.2011, lk 11. [2] ELT L 121, 10.5.2011, lk 1. [3] ELT L 228, 3.9.2011, lk 1.